Line Barfod (EL), 2002-01-23:
Regeringspartierne og ikke mindst Venstre lovede i valgkampen, at sygehusvæsenet ville blive bedre og ventelisterne kortere, hvis de fik magten. Set i det lys er dette forslag ufattelig defensivt, for hvis sygehusvæsenet fungerer, er de problemer, der er skitseret i begrundelsen for forslaget, jo afskaffet.
Enhedslisten kan ikke støtte forslaget, for det indeholder flere uacceptable elementer.
Vi er enige i, at det virker absurd, at mennesker udstødes fra arbejdsmarkedet, lever i lang tid med sygdom og henvises til passiv forsørgelse osv., fordi kapaciteten i det offentlige sygehusvæsen er for lille, men det forslag, regeringen har fremsat her, vil fremme både kassetænkning og ulighed i sundhedsvæsenet. Den store udfordring for os alle er i stedet at få det offentlige sundhedsvæsen til at fungere, både i forebyggelsen og i den primære og den sekundære behandlingssektor.
Vi skal have et sundhedsvæsen og et sygehusvæsen, hvor alle har lige adgang til behandling, og hvor ventetiderne ikke er urimelig lange.
Men det kan ikke klares med et snuptag.
Det kræver både, at vi tilfører økonomiske ressourcer, og at vi får lagt
en langsigtet strategi.
Mangelen på sundhedsfagligt personale er stigende, og det er et af de områder, hvor vi er nødt til at tænke både kreativt og offensivt for at få løst problemerne.
At give kommunerne mulighed for at købe behandling på f.eks. privathospitaler til borgerne forøger ikke kapaciteten væsentligt inden for sygehussektoren; men det vil betyde, at man køber behandling til de borgere, hvor det vil have en positiv økonomisk betydning for kommunekassen, og det bliver næppe den hjemløse, den arbejdsløse eller den gamle, der får gavn af en sådan ordning.
Der går simpelt hen kassetænkning i området.
Man køber behandling, hvis man kan spare penge i kommunen.
Samtidig vil forslaget jo også betyde, at man giver amterne en sovepude.
Det har i mange år været muligt for amterne at opkræve en straffeafgift i kommunerne for færdigbehandlede borgere, der optager sygehussenge, fordi der ikke er plejehjemspladser i kommunerne.
Det havde været mere logisk, hvis man i stedet havde indført det omvendte system, nemlig at give kommunerne mulighed for at kræve dækning hos amterne for de udgifter, de påføres, fordi borgerne må vente på sygehusbehandling.
Grundlæggende er Enhedslisten imod alle former for kassetænkning.
Derfor foreslår vi f.eks. også, at alle overførselsindkomster skal være statsfinansierede, så borgeren får den hjælp, der er mest optimal, og ikke den ordning, der er mest gunstig for kommunekassen.
Som sagt: Den eneste langsigtede løsning på problemer med ventelister til sygehusene er, at vi får lagt en langsigtet strategi, og ikke at vi giver kommunerne et incitament til at prioritere nogle borgere på andres bekostning.
Det er jo fristende at spørge regeringen, om man helt har opgivet at få løst problemerne i sygehusvæsenet, siden man har valgt denne mikroskopiske lappeløsning.
Til sidst skal vi lige huske, at der ikke kun skal fokuseres på ventelister og kirurgi.
Det er også nødvendigt at kigge på de medicinske afdelinger.
Enhedslisten ønsker et godt sundhedsvæsen, hvor der både forebygges, behandles og lindres.